I forlængelse af et overfald flygtede offeret ind i en tilfældig bil. Tre overfaldsmænd flygtede fra stedet.

Tre ukendte gerningsmænd overfaldt onsdag formiddag en 37-årig mand på Taastrup Hovedgade i Taastrup.

Det oplyser Københavns Vestegns Politi i en pressemeddelelse.

Den 37-årige forsøgte at flygte fra stedet ved at kaste sig ind i en tilfældig personbil, der holdt på stedet.

Stukket i låret

Føreren af bilen flygtede, men blev ifølge politiet undervejs ramt af et slag fra en af de tre gerningsmænd, som også kastede sig ind i bilen.

Her blev den 37-årige, der er kendt i det kriminelle miljø, stukket i låret, og gerningsmændene flygtede herefter løbende fra stedet.

Overfaldet fandt sted ud for Taastrup Hovedgade 129 omkring klokken 10, og politiet hører gerne fra vidner, som har set overfaldet og optrinet ved bilen, der beskrives som en grå VW Golf.

Tidligere onsdag var politiet fåmælt med at give oplysninger i sagen. Politiet oplyste, at en mand var blevet stukket i låret på hovedgaden, og at en gerningsmand tilegnede sig en personbil.

Uden for livsfare

Politiet oplyste, at det havde fået fat i bilen og var kommet i kontakt med en person.

Den 37-årige blev efterfølgende overført til Rigshospitalet, og han meldes uden for livsfare.

Politiet kender endnu ikke motivet til overfaldet.

Yngre overfaldsmænd

Københavns Vestegns Politi har onsdag eftermiddag udsendt et signalement af de tre gerningsmænd.

Det er meget ens for alle tre personer, og lyder således:

A: Mand, 15-20 år, cirka 160 cm. høj, spinkel, anden etnisk herkomst end dansk, brun hudfarve, iført sort hættetrøje og sorte bukser.

B: Mand, 15-20 år, cirka 160 cm. høj, spinkel, anden etnisk herkomst end dansk, brun hudfarve, iført sort hættetrøje og sorte bukser.

C: Mand, 15-20 år, cirka 160 cm. høj, spinkel, anden etnisk herkomst end dansk, brun hudfarve, halvlangt hår, iført sort hættetrøje og sorte bukser.

Vidner med oplysninger om sagen kan kontakte politiet på 43861448.